SGP วางเป้ารายได้ปี 61 โตทะลัก 6.5 หมื่นลบ. มุ่งเดินหน้าสู่ความเป็นหนึ่งด้านพลังงาน
SGP วางเป้ารายได้ปี 61 โตทะลัก 6.5 หมื่นลบ. เตรียมทุ่มงบ 2 พันลบ. รองรับแผนลงทุนใหม่ๆ เพื่อเดินหน้าสู่ความเป็นหนึ่งด้านพลังงานครบวงจรภายในปี 2565
22 ก.พ. 2561

“ข่าวหุ้นธุรกิจออนไลน์” ได้ทำการสำรวจข้อมูลของบริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP หลังบริษัทรายงานผลการดำเนินงานออกมาเติบโตโดดเด่น อีกทั้งบอร์ดบริหารยังมีมติเปลี่ยนแปลงมูลค่าที่ตราไว้ (พาร์) เหลือหุ้นละ 0.50 บาท จากเดิมหุ้นละ 1 บาท เพื่อเพิ่มสภาพคล่องหมุนเวียนในการซื้อขายหลักทรัพย์ฯ
โดยราคาหุ้น SGP ปิดตลาดวานนี้ที่ระดับ 27.50 บาท ลดลง 1.25 บาท หรือ 4.35% สูงสุดที่ระดับ 29 บาท ต่ำสุดที่ระดับ 27.50 บาท ด้วยมูลค่าการซื้อขาย 670.69 ล้านบาท
ด้านนายศุภชัย วีรบวรพงศ์ กรรมการผู้จัดการ SGP เปิดเผยว่า บริษัทตั้งเป้าหมายรายได้ปี 2561 อยู่ที่ระดับ 65,000 ล้านบาท เพิ่มขึ้นจากปี 2560 ที่คาดไว้ที่ระดับ 60,000 ล้านบาท โดยเป็นไปตามราคาก๊าซปิโตรเลียม (LPG) ในตลาดโลกที่ปรับตัวสูงขึ้นมาอยู่ที่ 580 เหรียญสหรัฐ/ตัน และปริมาณการขายที่เพิ่มขึ้น
ส่วนปริมาณการขาย LPG ในปี 2561 คาดว่าจะเติบโต 6-7% จากปี 2560 ที่อยู่ประมาณ 3.2 ล้านตัน โดยมีสัดส่วนปริมาณขายต่างประเทศ 65% และในประเทศอยู่ 35% ขณะที่แนวโน้มกำไรในปี 2560 คาดว่าจะทำสถิติสูงสุดเป็นประวัติการณ์ตามราคาขายที่ปรับตัวสูงขึ้น
โดยบริษัทวางงบลงทุนในปี 2561 จำนวน 2,000 ล้านบาท ในการรองรับแผนลงทุนใหม่ๆ เพื่อเตรียมความพร้อมก้าวสู่ผู้นำด้านพลังงานครบวงจรในภูมิภาคเอเชียภายในปี 2565
นอกจากนี้ ที่ประชุมบอร์ดยังมีมติเปลี่ยนแปลงมูลค่าที่ตราไว้ (พาร์) เหลือหุ้นละ 0.50 บาท จากเดิมหุ้นละ 1 บาท เพื่อเพิ่มสภาพคล่องหมุนเวียนในการซื้อขายหลักทรัพย์ฯ ซึ่งจะนำเสนอมติดังกล่าวให้กับที่ประชุมสามัญผู้ถือหุ้นประจำปี 61 พิจารณาในวันที่ 27 เม.ย. 2561
ขณะที่ก่อนหน้านี้ นางจินตณา กิ่งแก้ว รองกรรมการผู้จัดการ SGP เปิดเผยว่า ในปี 2561 บริษัทมีแผนนำเข้า LPG ปริมาณใกล้เคียงกับปี 2560 โดยปัจจุบันยอดขาย LPG ในประเทศไทยของบริษัทอยู่ที่ 100,000 ตันต่อเดือน แบ่งเป็นยอดขายในภาคอุตสาหกรรม 20%, ภาคครัวเรือน 60% และภาคขนส่ง 20% ปัจจุบัน SGP มีส่วนแบ่งทางการตลาดอยู่ที่ 25%
ส่วนผลการดำเนินงานในปี 2560 บริษัทและบริษัทย่อยมีรายได้รวม 59,629.42 ล้านบาท เพิ่มขึ้น 11,251.43 ล้านบาท หรือ 23.3% เทียบช่วงเดียวกันของปีก่อนมีรายได้รวม 48,378.00 ล้านบาท และมีกำไรสุทธิ 2,811.10 ล้านบาท เพิ่มขึ้น 1,692.38 ล้านบาท หรือ 151.3% จากช่วงเดียวกันของปีก่อนมีกำไรสุทธิ 1,118.72 ล้านบาท
นอกจากนี้ที่ประชุมคณะกรรมการบริษัทครั้งที่ 1/2561 ยังมีมติจ่ายเงินปันผลสำหรับผลการดำเนินงานในงวดครึ่งหลังของปี 2560 ให้แก่ผู้ถือหุ้นเดิมเป็นเงินสดในอัตรา 1.00 บาท/หุ้น คิดเป็นจำนวนเงินประมาณ 918.93 ล้านบาท โดยได้กำหนดวันให้สิทธิ (Record date) กับผู้ถือหุ้นในการรับเงินปันผล ในวันที่ 9 มี.ค.61 และกำหนดจ่ายเงินปันผลในวันที่ 9 พ.ค.61
อนึ่งบริษัทได้จ่ายเงินปันผลสำหรับผลการดำเนินเงินงวดครึ่งปีแรกของปี 2560 ไปแล้วในอัตรา 0.50 บาท/หุ้น ดังนั้นรวมเป็นเงินปันผลจ่ายในปี 2560 เท่ากับ 1.50 บาท/ต่อหุ้น คิดเป็นจำนวนเงินประมาณ 1,378.40 ล้านบาท